**Zapisnik s 5. sastanka Komisije za zavičajne zbirke Hrvatskog knjižničarskog društva**

Sastanak Komisije za zavičajne zbirke Hrvatskog knjižničarskog društva održan je 21. travnja 2021. godine s početkom u 11 sati putem Zoom aplikacije.

**Ad 1**

Predsjednica Komisije za zavičajne zbirke Renata Bošnjaković pozdravila je sve članove. Komisiji su se predstavili novi članovi, Marija Bartolić i Marijana Špoljarić Kizivat, kao redovne članice i Ivan Stipić, pridruženi član. Sastanku su prisustvovali sljedeći članovi:

1. Marija Bartolić, Knjižnice grada Zagreba – Gradska knjižnica Ante Kovačić Zaprešić

2. Renata Bošnjaković, Zavičajni muzej Našice

3. Jasminka Jagačić-Borić, Narodna knjižnica i čitaonica Vlado Gotovac Sisak

4. Dijana Klarić, Gradska knjižnica i čitaonica Požega

5. Karmen Krnčević, Gradska knjižnica „Juraj Šižgorić“, Šibenik

6. Ljiljana Krpeljević, Gradska i sveučilišna knjižnica Osijek

7. Margita Mirčeta Zakarija, Sveučilišna knjižnica u Splitu

8. Marijana Špoljarić Kizivat, Gradska i sveučilišna knjižnica Osijek

9. Marina Vinaj, Muzej Slavonije Osijek

Komisija ima 15 članova (12 redovnih članova i 3 pridružena). Za pravovaljani rad potrebna je natpolovična većina članova komisije. Kako se računaju glasovi redovnih članova, za natpolovičnu većinu potrebno je 7 osoba. Odluke na sastanku donose se većinom glasova članova nazočnih na sastanku. S obzirom je sastanku prisustvovalo 9 osoba, nastavilo se s radom.

Predsjednica Komisije zamolila je prisutne članove da se potpišu u chat i gdje mogu stavljati i pitanja ili primjedbe.

**Ad 2**

Predložen je sljedeći dnevni red:

1. Evidencija prisutnih;
2. Prijedlog i usvajanje dnevnog reda;
3. Usvajanje zapisnika 4. sastanka Komisije (30. 9. 2020.);
4. Obavijest o održavanju okruglog stola *Zavičajni fondovi i zbirke u knjižnicama panonskog prostora*
5. Prijedlog novog projekta Komisije za zavičajne zbirke za razdoblje 2021/22. – radni dogovor;
6. Razno

Predsjednica Komisije pitala je članove imaju li kakve dopune ili potrebe za izmjenom Dnevnog reda. Kako nije bilo primjedbi, dnevni je red jednoglasno prihvaćen.

**Ad 3**

Usvajanje zapisnika sa 4. sastanka Komisije (30. 9. 2020.)

Prema Pravilniku o radu radnih tijela HDK-a, zapisnik svakog sastanka mora biti predložen za usvajanje na sljedećem sastanku. Predsjednica Komisije pitala je članove imaju li izmjene ili dopune na zapisnik sa sastanka održanog 30. 9. 2020. Na isti nije bilo primjedbi te jednoglasno prihvaćen.

**Ad 4**

Predsjednica Komisije ukratko je upoznala nove članove sa organizacijom okruglog stola Zavičajni fondovi i zbirke u knjižnicama panonskog prostora 2021. Na sastanku 2013. donesen je zaključak da Komisija organizira stručni skup vezan uz zavičajne zbirke. Tako je 2014. godine u Osijeku pokrenut međunarodni okrugli stol: Zavičajni fondovi i zbirke u knjižnicama panonskog prostora i do sada je održan tri puta (2014., 2016., 2018.). Uz Komisiju za zavičajne zbirke, suorganizatori su Društvo knjižničara Slavonije, Baranje i Srijema i Gradska i sveučilišna knjižnica Osijek. Okrugli stol pokrenula je i danas je njegova voditeljica kolegica Ljiljana Krpeljević iz GISKO. Dio radova objavljen je u recenziranom časopisu *Knjižničarstvo.* Članovi Komisije su o organiziranju četvrtog okruglog stola dobili informaciju predsjednice DKSBS-a Marije Čačić. Upravni je odbor Društva na sjednici održanoj u veljači ove godine donio zaključak kako će se okrugli stol održati na jesen, čim epidemiološke prilike dopuste. Za sada je predviđen datum 16. rujna 2021. u Muzeju Slavonije Osijek. Definirani su rokovi za prijavu izlaganja i slanje sažetaka (6. lipnja 2021.) i rok za prijavu nazočnosti (6. rujna 2021.). DKSBS je osiguralo prigodne darove za izlagače i financijska sredstva za ručak.

Kolegica Krnčević predložila je da skup bude uživo i virtualno, putem Zoom-a, kako bi mogao prisustvovati veći broj ljudi. Prijedlog je prihvaćen. Kolegica Vinaj istaknula je tako i veću mogućnost gostovanja iz inozemstva. Dogovoreno je da će se poslati poziv članovima Komisije, DKSBS-a i u HKD, s prijavnicama za izlaganje.

**Ad 5**

Prijedlog novog projekta Komisije za zavičajne zbirke za razdoblje 2021/22. – radni dogovor

Predsjednica Komisije istaknula je da se na sastanku Komisije 2019. pričalo o organizaciji putujuće izložbe *Blago naših knjižnica*. To je trebala biti izložbu s plakata o zavičajnim zbirkama, koja bi pratila Stručni skup *Izgradnja, upravljanje i evaluacija zbirki* u travnju 2020. Zbog pandemije niti skup pa niti izložba nisu održani.

Istaknuto je da s ciljem međusobne suradnje komisija pri HKD-u, potrebno je raditi na zajedničkim projektima i idejama, a radi boljeg povlačenja financijskih sredstava. Na sastanku Komisije za muzejske i galerijske knjižnice (u jesen 2020.) prisustvovale su kolegice Marina Vinaj, Ivana Knežević Križić i Renata Bošnjaković, kao dugogodišnje članice Komisije. Predsjednica Komisije za muzejske i galerijske knjižnice Indira Šamec Flaschar predložila je organiziranje virtualne izložbe ili elektroničkog kataloga. Rečeno je da se i na jednom sastanku Stručnog odbora HKD-a govorilo o udruživanju komisija pri apliciranju na natječaje za programe.

Na sastanku Komisije za muzejske i galerijske zbirke održanom 31. 3. 2021., Renata Bošnjaković predložila je suradnju ovih Komisije za zavičajne zbirke i Komisije za muzejske i galerijske knjižnice jer i muzejske knjižnice imaju izuzetno bogate zavičajne zbirke.

Zbog različitih vrsta knjižnica u obje komisije, predložen je širi naslov *Vrijedna baština naših knjižnica*.

Članovi Komisije za muzejske i galerijske knjižnice u načelu su podržali prijedlog o suradnji komisija. Također su predložili i sljedeće teme: specifičnost naših knjižnica, rad knjižnica za vrijeme pandemije uzrokovane bolesti COVID-19; digitalizacija. Kolegice Marina Vinaj i Renata Bošnjaković čine uredništvo za prijedlog projekta.

Predsjednica Komisije Renata Bošnjaković zamolila je članove da razmisle o prijedlogu, do početka lipnja kada bi se Komisija trebala sastati i donijeti zaključke o suradnji i zajedničkim temama kako bismo se kao Komisija mogli prijaviti na natječaj MK preko HKD-a krajem ljeta ove godine. Početkom 2022. dobit će se rezultati natječaja i realizirati projekt do kraja 2022. Jedan od mogućih prijedloga je virtualna knjižnica za što je potrebno odabrati dio građe, obraditi i objaviti u obliku virtualne izložbe. Karmen Krnčević i Marina Vinaj su podržale ideju. Marina Vinaj je istaknula da se na razini Osijeka može udružiti Esekiana (Zavičajna zbirka MSO) i Mursiana (zavičajna zbirka GISKO) jer obje knjižnice u kontinuitetu prikupljaju zavičajnu građu. Margita Mirčeta Zakarija spomenula je i zavičajnost s aspekta obveznog primjerka. Renata Bošnjaković istaknula je problematiku sadržaja i opsega pojedinih knjižničnih zbirki na određenom području, kako se ne bi dupliralo skupljanje i podaci.

Zaključeno je da će krajem svibnja biti sastanak na tu temu ili će se Komisija usuglasiti putem elektronske pošte.

Sastanak je završio u 12 sati.

Zapisnik sastavila:

Marijana Špoljarić Kizivat